**ΑΝΑΚΟΙΝΩΣΗ**

**Ευρωπαϊκή δημόσια διαβούλευση για τον προτεινόμενο περιορισμό της επαγγελματικής χρήσης διισοκυανικών χημικών ουσιών**

Το Τμήμα Επιθεώρησης Εργασίας του Υπουργείου Εργασίας, Πρόνοιας και Kοινωνικών Ασφαλίσεων ενημερώνει **μέσω της Ομοσπονδίας Εργοδοτών & Βιομηχάνων (ΟΕΒ)** τους επηρεαζόμενους επαγγελματίες ότι έχει υποβληθεί πρόταση, σε Ευρωπαϊκό Επίπεδο, για εισαγωγή νέου περιορισμού για την **απαγόρευση χρήσης διισοκυανικών ενώσεων σε βιομηχανικές και επαγγελματικές εφαρμογές σε συγκέντρωση διισοκυανικών ενώσεων μεγαλύτερη του 0,1% κατά βάρος**. Ο προτεινόμενος περιορισμός θα ενταχθεί στο **Παράρτημα ΧVII** του Ευρωπαϊκού Κανονισμού με αρ. **1907/2006 (REACH)**.

Συγκεκριμένα, με τον περιορισμό θα επιτρέπεται η χρήση διισοκυανικών ενώσεων μόνο σε βιομηχανικές και επαγγελματικές χρήσεις στις οποίες θα υπάρχει ένας συνδυασμός τεχνικών και οργανωτικών μέτρων καθώς και ένα ελάχιστα απαιτούμενο σύστημα εκπαίδευσης. Θα μπορεί να δοθούν εξαιρέσεις μόνο για διεργασίες στις οποίες θα αποδεικνύεται ότι η δερματική και η αναπνευστική έκθεση των εργαζομένων είναι πολύ μικρή όχι όμως για διεργασίες ψεκασμού με αερολύματα (αεροζόλς) πέραν των 45ºC. Επίσης εξαιρούνται διεργασίες στις οποίες θα απαιτείται η χρήση Μέσων Ατομικής Προστασίας κατηγορίας ΙΙΙ ή να υπάρχει τεχνικός εξαερισμός κατά την διάρκειά τους.

Σημειώνεται ότι οι διισοκυανικές ενώσεις είναι ευαισθητοποιητικές ουσίες του αναπνευστικού συστήματος και θεωρούνται υπεύθυνες για την πρόκληση πολλών περιπτώσεων επαγγελματικού άσθματος που υπολογίζονται ότι ξεπερνούν τις 5000 ετησίως στην Ευρώπη.

Επισημαίνεται ότι διισοκυανικές ενώσεις χρησιμοποιούνται σε πολλούς βιομηχανικούς τομείς και για την κατασκευή διαφόρων τύπων προϊόντων, όπως είναι **η πολυουρεθάνη και τα αντίστοιχα προϊόντα, συνδετικά υλικά, σε επικαλύψεις, για την παρασκευή αφρού, σε διεργασίες όπου γίνεται χρήση αφρού σε αερολύματα (σπρέι) κ.ά**.

Οι ενδιαφερόμενοι μπορούν να έχουν πρόσβαση στον φάκελο του προτεινόμενου περιορισμού και να υποβάλουν σχόλια μέσω της ακόλουθης ιστοσελίδας του Ευρωπαϊκού Οργανισμού Χημικών Προϊόντων (ECHA): <http://echa.europa.eu/el/restrictions-under-consideration>

Η καταληκτική ημερομηνία για την υποβολή σχολίων είναι η **22 Σεπτεμβρίου, 2017**.

Για περισσότερες πληροφορίες σχετικά με την πιο πάνω διαβούλευση οι ενδιαφερόμενοι μπορούν να επικοινωνήσουν απευθείας με τους αρμόδιους Λειτουργούς του Τμήματος Επιθεώρησης Εργασίας στα τηλέφωνα 22405609 και 22405608.